ועדת החינוך, התרבות והספורט, כנסת 17, פרוטוקול מספר 399, 2008-03-18 14:00

זאב אלקין: צהרים טובים לכולם.

זאב אלקין: אנחנו נתחיל את הדיון.

זאב אלקין: למעשה, אנחנו מקיימים ישיבה שלישית בסדרת הישיבות שמוקדשות לנושא של הוראת מתמטיקה.

זאב אלקין: הנושא שלנו, שהוא נושא המשך של שתי הישיבות הקודמות ואני חושב שהיום ננסה לסכם אותו סיכום ראשוני וזה המורים למתמטיקה.

זאב אלקין: בשתי הישיבות הקודמות דיברנו על המציאות הקיימת, ובמסגרת הדיון הזה זכינו עד כמה שאני זוכר בתולדות פעילות הוועדה הזאת, בכנסת הזאת, בוודאי בפעם הראשונה בפרסום בזכות הלמ"ס, בפרסום תמונת המצב העדכנית לגבי רמת ההתאמה בין מאגר המורים למתמטיקה הקיים לבין ההכשרה המקצועית שלהם, אליבא דדרישות משרד החינוך עצמו, וראינו שהתמונה קשה מאוד.

זאב אלקין: בכל אותם תחומים שיש כבר נתונים פחות או יותר סופיים נשארו כמה תחומים לא מטופלים וראינו שהמצב עגום בכל שלושת הרמות, בחינוך היסודי, בחטיבת הביניים וגם בתיכונים.

זאב אלקין: מה שקורה בפעול, שלא בצורה של חריג אלא בצורה של סדרי גודל של 40%,50%, תלוי על איזו שכבת גיל אנחנו מדברים, משרד החינוך לא מצליח לעמוד על קיום הדרישות שלו עצמו, כפי שהן מנוסחות באופן רשמי.

זאב אלקין: כבר דיברנו על כך שאם זה המצב אז אין מה לצפות לתוצאות הטובות במבחנים ולידע כי זה תנאי הכרחי, בוודאי לא מספיק, אבל אם למורה אין השכלה מתמטית מינימאלית, הוא לא יוכל ללמד, מה שלא נעשה ועם תכניות לימודים שלא יהיו, ספרי לימוד וכולי.

זאב אלקין: לכן גם פתחנו בנושא של מורים למתמטיקה.

זאב אלקין: התחלנו לדבר, ממש בהבזקים, בישיבה הקודמת לגבי הכיוונים לפתרון.

זאב אלקין: סיכמנו שהישיבה הזאת תוקדש בעיקר לדיון מה יכולים להיות הפתרונות השונים למצב העגום היום.

זאב אלקין: בגדול, זה הולך לשני כיוונים: 1.

זאב אלקין: החמרת האכיפה בכל מה שקשור לדרישות של משרד החינוך כי אמר משרד החינוך: נכון, אלה הן הדרישות אבל אין לו מנגנון לאכוף וכן, אין לי מורים שיכולים לבוא במקום, אם הוא יצליח לאכוף.

זאב אלקין: ואז עלתה השאלה מה המשמעות לדרישות אם אין מנגנון אכיפה ואין תחלופה.

זאב אלקין: הסוגיה השניה היא כמובן מאיפה יכול לבוא ה"במקום", מה הם אותם מאגרים לא מנוצלים.

זאב אלקין: הזכרנו 3 כיונים לפחות במהלך הדיונים שהתקיימו: 1.

זאב אלקין: גיוס המורים שפרשו לגמלאות ויצירת תנאים שיאפשרו להם לחזור לעבודה.

זאב אלקין: כמובן שמדובר באלה מהם שהם בעלי הכשרה מתאימה.

זאב אלקין: לפי הסטטיסטיקה לא כולם מתאימים, בלשון המעטה, אבל אותם 20% בחינוך היסודי ואותם 44% בחטיבות הביניים וכולי, שהם כן בעלי הכשרה מתאימה, ואם חלקם רוצים להמשיך ללמד יתכן והמשרד צריך ליצור להם תנאים מתאימים ולעשות מעין גיוס לאומי לצורך המטרה הזאת.

זאב אלקין: ראינו מצד נציגות של אחד מארגוני המורים התלהבות לכך ואווירה שהם מזמן מנסים לדרבן את המשרד למהלך הזה.

זאב אלקין: נשמח לשמוע היום בהרחבה את נציגי המשרד ומה הכוונה ואיך עושים את זה.

זאב אלקין: הכיוון השני, נזרק כאן לחלל האוויר, וזה תחום ההיי-טק.

זאב אלקין: אנשים שפורשים מהתחום בגילאי 50, 55, דובר על האפשרות למשוך אותם להוראת מתמטיקה.

זאב אלקין: כיוון שלישי התייחס למאגר, שלפי טענתי לא נוצל מספיק ואני גם הצעתי את זה, מאגר העלייה.

זאב אלקין: לכן הזמנו לישיבה הזאת את האנשים הרלוונטיים ממשרד הקליטה כי טענתי שלמרות המאמצים שנעשו בזמנו במשרד החינוך, בתחילת שנות ה-90 בעיקר, להכניס עולים שהגיעו להוראת מתמטיקה בעיקר בתיכונים, נאמר לנו פה בישיבה פותחת שלולא המורים האלה המצב היום בחינוך התיכוני היה הרבה יותר גרוע מכפי שהוא.

זאב אלקין: זה "דם חדש" למערכת, שהצליח לשמור על מצב פחות חמור מכפי שהיה יכול להיות.

זאב אלקין: למרות זאת, טענתי שהמאגר הזה לא נוצל מספיק גם בקרב אנשים שהגיעו ארצה עם תעודת הוראה למתמטיקה ועסקו בזה בארץ מוצאם וגם בקרב אנשים שיש להם השכלה מתמטית והיו ללא תעודת הוראה במתמטיקה, שבמאמץ לא גדול יחסית, כפי שכבר הוכח בראשית שנות ה-90, ניתן להעביר אותם קורס הסבה מקצועית שיאפשר להם ללמד מתמטיקה.

זאב אלקין: טענתי שיש את האנשים האלה.

זאב אלקין: משרד החינוך היה סקפטי אבל זרק לנו כפפה במהלך הדיון הקודם, שאם יש אנשים כאלה הם מאוד ישמחו לקבל קורות חיים ולפעול מיידית לארגון קורסים להסבה מקצועית וגם לשילוב, אם לאנשים יש את כל התעודות הנדרשות לשילוב בשוק ההוראה.

זאב אלקין: אמרתי שאנסה, כמיטב יכולתי, אני לא יכול להחליף משרדי ממשלה, ולפרסם הודעות בעיתונים ואין לי תקציב לזה, אבל כמיטב יכולתי כחבר כנסת בודד אנסה לעשות פעולה הסברתית קטנה ולראות מה התוצאות שזה יניב.

זאב אלקין: באתי לכאן אחרי שעשיתי את מה שהבטחתי, ותוך שבועיים יש לי יותר מ-50 קורות חיים שהגיעו למשרדים והזרימה הולכת וגוברת.

זאב אלקין: חלק מהאנשים כבר בעלי תעודות נדרשות וחלקם לימדו או מלמדים בארץ אבל בצד, בכל מיני תכניות משלימות, שיעורים בתכנית כזאת או אחרת ולא הוראה סדירה בבית הספר למרות שיש להם תואר ראשון, שני ולחלקם תואר שלישי במתמטיקה.

זאב אלקין: חלק מהאנשים הם בעלי תארים במתמטיקה אבל ללא תעודת הוראה או שאינה מאושרת בארץ והם מוכנים לעבור תהליך הסבה מקצועית.

זאב אלקין: מיד נגיע לדיון הרחב אבל את הכפפה שזרק לנו משרד החינוך כאן הרמתי, ואם תוך שבועיים בלי שום פרסום הודעה בשום עיתון אלא בראיון באתר אינטרנט אחד, ערוץ רדיו וטלוויזיה אחד אפשר להגיע ליותר מ-50 קורות חיים, זה מלמד על כך שקיים פוטנציאל גדול.

חנה פרל: נבדוק את קורות החיים ונראה.

זאב אלקין: בוודאי.

חנה פרל: מה מצב הגילאים?

זאב אלקין: שונה.

זאב אלקין: יש אנשים שהם בני 30, 40 ו-60 ומשהו.

זאב אלקין: לפי מה שהצגתם כאן גם בבני 65 יש לכם ענין, לפי המצב כרגע, על הרצון להחזיר אנשים להוראה.

זאב אלקין: יש פה את הפריסה של כל הגילאים אבל שוב, אני לא משרד ממשלתי ולא פרסמתי מודעות ולא הצגתי תכנית מסודרת לקורס.

זאב אלקין: זו כפפה שניתן לזרוק אותה למשרדי ממשלה, ובכוונה הזמנתי לכאן את הנציגים הרלוונטיים ממשרד הקליטה כדי שיהיו מודעים לסיטואציה שמשרד החינוך צועק "אני צריך", ומוכן לשיתוף פעולה, ואם מחפשים תחומים לעידוד התעסוקה של העולים – הנה, נפתח כאן תחום שגם חשוב למדינה וגם יש ציבור גדול של עולים, שזה יכול להיות רלוונטי לו.

זאב אלקין: אז אם כשנצא מהחדר הזה נוכל לגרום לשותפות בין משרד החינוך למשרד הקליטה בתחום הזה, עשינו את שלנו.

חנה פרל: תוכל להעביר לאגף כוח אדם להוראה את הרשימה, והם יבדקו ואנחנו נבדוק.

זאב אלקין: בשמחה.

זאב אלקין: נצלם את זה ונעביר העתק.

זאב אלקין: אנחנו גם נמשיך להזרים, זה הולך וגובר הזרם הזה.

דוברת: אם ההבנות מדברות על כך שצריך לבדוק את ההתאמה של קורות החיים, אנחנו מדברים על הכשרה, ויתכן שיצטרכו הכשרה.

זאב אלקין: חלק כן וחלק לא.

דוברת: הן אומרות לי במענה לכך שהן לא הצליחו לאייש השנה את הקורס של מורים למתמטיקה.

דוברת: זהו קורס שמופעל על ידי משרד החינוך בשיתוף עם משרד הקליטה ומדבר על מורים עולים, טריים, שהגיעו ארצה עם תעודת הוראה מחו"ל וצריכים התאמה בארץ.

דוברת: הם צריכים התאמה של מתודולוגיה ושל שנה של עבודה בבית ספר מוכר ליד מישהו שמפקח עליהם, וזה נעשה בניהול משרד הקליטה של שנת העבודה הראשונה בארץ.

דוברת: ברור שאין לנו מורים טריים ובריאים וחדשים שמוכנים להיכנס לבית ספר עם ילדים ישראלים.

דוברת: אנשים שהביעו רצון להיכנס לג'ונגל של כיתה וללמד ילדים מתמטיקה ויש להם השכלה מתמטית, יכול להיות שהם צריכים שנה של תעודת הוראה מזורזת וזהו.

חנה פרל: נכון.

חנה פרל: אנחנו מקבלים את מה שאתם אומרים ונבדוק את הדברים.

זאב אלקין: זה פותח אפיק.

זאב אלקין: יתכן שקהל היעד של הקורס צריך להיות מוגדר אחרת.

זאב אלקין: לכן, אשמח מאוד אם תבדקו קורות חיים אבל בסופו של דבר, מה שאתם ביקשתם ואת הכפפה שאתם זרקתם, נאמר כאן מאוד ברור אתם מחפשים לא רק אנשים שהם בעלי הסמכה בארץ אלא גם אנשים בעלי הכשרה מתמטית, שניתן באמצעות קורס כזה או אחר, על זה דיבר כאן יהודה שוורץ בדיון הקודם, לתת להם את כל האישורים הדרושים.

זאב אלקין: אני סמוך ובטוח שגם משרד הקליטה ישמח מאוד להתגייס כי מדובר לא על הכשרה באוויר אלא להכשרה בתחום שיש צורך.

נעמי ציזיק: אני מנהלת הוראת המתמטיקה ברשת אורט.

נעמי ציזיק: לנו יש מחסור אדיר במורים.

נעמי ציזיק: אני רוצה לציין שעשינו בזמנו הכשרות, בעליה הגדולה של שנת 90, עשינו קורסי הכשרה מיוחדים למורים ועדין לא כולם הצליחו להיקלט, וזה לא בגלל מחסור במקומות אלא בגלל התאמה.

נעמי ציזיק: לא כל מי שמעונין ולא כל מי שעובר קורס הכשרה יכול להיקלט, וגם את זה צריך להביא בחשבון.

זאב אלקין: זה נכון, אבל כמו שאני למדתי מחברים ממשרד החינוך, יש מצוי ויש רצוי.

זאב אלקין: אני חושב, אלא אם כן יש לי טעות בחשיבה ואז תתקנו אותי, שמה שלא יהיה, גם המורה שעדין לא הצליח להתגבר על כל הפערים של השפה והמנטאליות, אם יש לו ידע בתחום הוא עדיף על מורה שאין לו שום הכשרה ושום ידע בתחום גם אם הוא מבין היטב את המנטאליות של התלמיד הישראלי.

זאב אלקין: פערי מנטאליות אפשר להשלים עם הזמן אבל אם בן אדם נטול הכשרה מתמטית כל שהיא והוא צריך ללמד מתמטיקה, זה כבר לא יבוא על פתרונו.

נעמי ציזיק: לנו יש ניסיון גדול מאוד בקליטת מורים עולים מברית המועצות, קלטנו המונים.

נעמי ציזיק: זה לא תמיד נכון מה שאתה אומר כי אם לא נותנים לו לפתוח את הפה בכיתה, זה לא משנה אם הוא יודע מתמטיקה ויש פה בעיה בכל זאת.

נעמי ציזיק: אני חושבת שאחד הדברים החשובים זה הליווי וההתפתחות המקצועית תוך כדי.

נעמי ציזיק: זה לא מספיק להכשיר אותם ולזרוק אותם לכיתה.

נעמי ציזיק: זה נכון גם לגבי מורים ישראלים.

נעמי ציזיק: יש היום מחסור אדיר בעיקר במורים לרמות הגבוהות.

נעמי ציזיק: אין לנו מספיק אנשים עם ידע מתמטי, אין לנו מספיק אנשים שמכירים את תכניות הלימודים כי מה שמלמדים באוניברסיטה זה לא מה שלומדים בבתי הספר התיכוניים.

נעמי ציזיק: ההכשרה והליווי כל הזמן בקורסים של התפתחות מקצועית לא פחות חשובים מאשר ההכשרה ההתחלתית.

נעמי ציזיק: זה מוכרח לבוא כחבילה.

זאב אלקין: זה נכון, אבל כשמחליטים איפה לרכז את המשאבים הדי מצומצמים גם כך, אני חושב שיותר קל לפתור בעיה מהסוג הזה מאשר לקחת אדם ללא כל הכשרה מתמטית ותוך כדי זה שהוא ממשיך לעבוד בבית ספר, לתת לו הכשרה - -

נעמי ציזיק: בוודאי.

נעמי ציזיק: אני אמרתי שזה צריך ללכת ביחד ואסור לשכוח את ההמשך.

דוברת: יש לנו פתרון לפערים בין-תרבותיים: אנחנו מוכנים להעמיד לרשות

דוברת: כם את השירותים של מרכזי ההכוונה שלנו,ש שם אנחנו מעסיקים את הפסיכולוגים התעסוקתיים להשמה, ולבדוק במבחנים מי מתאים לתחום ההוראה, ואז זה יחסוך חלק מאי ההתאמה.

דוברת: אנחנו יכולים להציע קהל יעד נוסף של מדענים.

דוברת: עשינו בשנת 1998,1999 קורס הסבת אקדמאים של מדענים להוראה.

דוברת: הם נקלטו לבתי ספר ולמכללות בסביבה והם נעלמו ונספגו במערכת מהר מאוד והם עובדים עד היום.

דוברת: אפשר לנסות גם את הניסיון הזה וכמובן שכאן מדובר על מימון, אבל אין שום בעיה, אנחנו יכולים לעזור בגיוס וגם במיון, ובלבד שיהיה מקום עבודה מובטח ושלא ייווצר מצב שכעבור שנה אין לו איפה לעבוד והוא נזרק חזרה לשוק העבודה.

זאב אלקין: אחרי שעשינו את הסקירה התמציתית, אנחנו מגיעים בדיוק לדיון הרחב של התכניות הרחב של התכניות לעתיד.

גלעד: אנחנו לא היינו בדיון הקודם.

גלעד: תן לנו רקע על איזה מחסור מדובר, על מה בדיוק?

זאב אלקין: תוכל לקרוא את הדברים בפרוטוקול, הדברים גם פורסמו.

זאב אלקין: אבל כדי לתת לך הערכה וסדרי גודל שאנחנו מדברים, הכל במסמך של ה-מ.מ.מ, כל הנתונים הבסיסיים.

זאב אלקין: אנחנו מדברים בסך המערך על כ-15 אלף מורים למתמטיקה במערכת החינוך הישראלית ואז אם אתה מדבר על היסודי, מתוכם רק 20% בעלי הכשרה מקצועית מספקת.

זאב אלקין: בחטיבות ביניים זה 44%.

זאב אלקין: זה נותן לך הערכה של סדרי גודל מה חסר בתנאי שמשרד החינוך יאכוף את הדרישות שלו כי אם לא אפשר להכשיר אבל הם לא יקלטו.

גלעד: אנחנו, במסגרת העבודה של משרד הקליטה, מוכנים להיכנס למיזם משותף עם משרד החינוך, ולנסות ליצור קבוצות בחו"ל שממוקדות בתחום הזה.

חנה פרל: אנחנו נהיה אתכם בקשר.

גלעד: ולנסות לבצע עליה ממוקדת בתחומים האלה, כמו שאנחנו עושים במגזרים אחרים.

זאב אלקין: מצוין, אבל בנוסף לכך, אם יש פה עוד מאגר שלא נוצל, אז במקביל למאמצים הגדולים של לייבא מחו"ל אפשר לתת מענה במקביל גם על ידי המערך פה.

דוד מעגן: לגבי המצב של מחסור במורים, אני לא פוסל שום רעיון אבל אני מציע לפני כן, מהסתכלות בנתונים של השנים האחרונות, אני לא רואה שמיצינו את פוטנציאל ההכשרה בכניסה להוראה.

דוד מעגן: אני רואה כאן סדרי גודל של מאות בוגרים שלא נקלטו במערכת.

דוד מעגן: זאת אומרת - -

זאב אלקין: שרצו להיקלט ולא נקלטו או לא רצו להיקלט?

דוד מעגן: זאת בדיוק השאלה.

נעמי ציזיק: לא רצו.

דוד מעגן: אני יוצא מתוך הנחה אולי קצת מרחיקת לכת, אבל מי שבזבז 4 שנות הכשרה להוראה במתמטיקה, אולי היתה לו גם כוונה בסוף להשתלב בהוראה.

זאב אלקין: אתה מדבר על בוגרי מכללות.

דוד מעגן: נכון, אני מדבר על בוגרי מכללות.

זאב אלקין: באוניברסיטאות זה זניח, המספרים זניחים יחסית של מי שהלך ללמוד תעודת הוראה בנוסף לתואר במתמטיקה.

דוד מעגן: נכון, אבל יחד עם זאת מספר בוגרי מתמטיקה מורחב כולל סטטיסטיקה ומדעי המחשב זה מעל 2000 כל שנה, ולא הייתי מזלזל בזה כי יש שם הרבה פוטנציאל.

דוד מעגן: חציים לפחות הם בוגרי מתמטיקה.

זאב אלקין: אמרנו שהם דווקא לא הלכו ללמוד תעודת הוראה.

דוד מעגן: שוב, אני מדגיש שאולי הצגתי את זה באחת הפעמים הקודמות, שלא מחייב שבוגר תואר במתמטיקה ישלים את תעודת ההוראה ואחר כך ייכנס למערכת.

דוד מעגן: לפעמים זה קורה הפוך ואולי אפילו ברוב המקרים.

דוד מעגן: אני מדבר על הכשרה להוראה של מערך ההכשרה להוראה של המשרד.

דוד מעגן: אני מסתכל בנתונים, ויש כאן בכל שנה סדרי גודל של כ-700 בוגרים בשנים האחרונות בהכשרה למתמטיקה במכללות להוראה...

זאב אלקין: הנתונים שהמשרד הציג דיברו על סדר גודל אחר.

חנה פרל: דובר על 400.

דוד מעגן: חיברתי גם ההכשרה ליסודי וגם לעל יסודי, ויכול להיות שחנה דיברה על העל יסודי.

דוד מעגן: כשאני מסתכל על הנתונים אני רואה שבסך הכל, בגדול, 60% השתלבו בהוראה.

דוד מעגן: זאת אומרת, יש לנו כאן פוטנציאל בכל שנה, ואם אני מסכם את השנים האחרונות יש כאן 1500-2000 בוגרים שלא השתלבו במערכת אז במקום להתחיל לחפש אפשר לעשות פעולות בענין הזה, אם יש מחסור.

זאב אלקין: אלה נתונים חדשים, תוכל להעביר אותם אלינו?

דוד מעגן: כן.

דוד מעגן: היום אציג מספר נתונים על ההכשרה במכללות להוראה להבדיל ממה שהיה באוניברסיטאות בפעם הקודמת, ובפעם הקודמת התייחסתי ל-B.ed, שזו קבוצה אחרת בסיפור הזה.

דוד מעגן: דבר נוסף, במגזר הערבי אני רואה שדווקא רוב הבוגרים משתלבים בהוראה.

זאב אלקין: והתוצאות של התאמה מקצועית הרבה יותר טובים.

זאב אלקין: זה יאמר לשבח שגם ההשכלה המקצועית של המורים בכל הגזרות וגם הגיל, שהוא הרבה יותר צעיר, המצב הרבה יתר טוב.

חנה פרל: אבל ההישגים הרבה יותר נמוכים.

חנה פרל: הבעיות שם הן מסוג אחר.

זאב אלקין: זה נכון, אבל התהליך של התמקצעות שיש שם לעומת תהליך התדרדרות מקצועית במגזר היהודי, התוצאות של זה יהיו בדור הבא של המבחנים, זה ברור.

זאב אלקין: בעוד 10,20,30 שנה המגזר הערבי יוביל את התמונה במקום למשוך אותה כלפי מטה.

זאב אלקין: איפה שאין מורים זה מתדרדר ואיפה שיש זה ישתפר.

זאב אלקין: זה לא התנאי היחיד אבל זה תנאי מינימאלי.

דוד מעגן: ההכשרה למתמטיקה בחינוך העל יסודי היא סביב 450 כל שנה, ו-250 בחינוך היסודי.

דוד מעגן: אני חושב שיש פוטנציאל שלא מומש כאן בהכשרה להוראה של ה-5 שנים האחרונות.

דוד מעגן: לענין ההתאמה חשוב לי להדגיש נקודה, ואנחנו מתייחסים לזה.

דוד מעגן: אני מציע שנתייחס לכל הנושא של ההתאמה בגלל שיש לנו כאן

דוד מעגן: נעלם גדול של אותם מורים שאנחנו לא יודעים מה הרקע ההשכלתי וההכשרתי שלהם, אז נתייחס למונח של "הכשרה ידועה למתמטיקה".

דוד מעגן: אנחנו לא יכולים להגיד כלום לגבי אלה שאין לנו מידע עליהם.

זאב אלקין: נכון, אבל אתה אמרת שביסודי ובחטיבות הביניים הנעלם זה בערך שליש.

דוד מעגן: שליש או 40%.

זאב אלקין: אז לגבי שני שליש אנחנו יכולים לדבר במונחים מדעיים.

זאב אלקין: שאלנו את עצמנו כאן יחד אתך ויחד עם החברים ממשרד החינוך ומארגוני המורים מהי ההערכה לגבי השליש החסר, שבדרך כלל יש שתי סיבות שבגללן הוא חסר וזה מורים עולים, כי כאן מדובר על פילוח שאתה צריך לקבל ממשרד החינוך ואני מקווה שכבר קיבלת, ואנחנו צפויים באחת הישיבות הקרובות לקבל את תוצאות הפילוח הזה לגבי 500 מורים עולים שנמצאים במערכת, ורובם המכריע בחטיבה העליונה.

דוד מעגן: אני חושש שיש יותר עולים בשלבי החינוך הנמוכים יותר.

זאב אלקין: כי משרד החינוך אמר בהתחלה שרוב המורים העולים מרוכזים בחטיבה העליונה.

חנה פרל: גם מרוסיה יש בוגרי מכללות פדגוגיות ברמות יותר נמוכות.

חנה פרל: יש לנו בחינוך היסודי חלק שהם מצוינים.

זאב אלקין: נשמח לקבל גם לגבי המורים העולים פילוח מדויק.

זאב אלקין: זאת הסיבה ששם אין בדיקה של התאמה ושם ההערכה היא שאחוז ההתאמה יהיה גבוה מאוד כי בדרך כלל אנשים הגיעו בדיוק מהתחומים שהם מלמדים אותם.

זאב אלקין: הסיבה השניה היתה ותק.

זאב אלקין: למורים ותיקים יותר אין נתונים אצלך במאגר, עד כמה שאני זוכר, על השכלתם האקדמית ולכן לא יכולת לפלח אותם.

זאב אלקין: נכון?

דוד מעגן: נכון, אבל התהליך הזה הוא דינאמי, אנחנו ממשיכים לבדוק את הנושא הזה.

דוד מעגן: כרגע יש שאלה אם אנחנו יכולים להתייחס להתאמה ברקע.

דוד מעגן: יש נתון על רישיון ההוראה של מורה ואני רוצה לבדוק את הנושא לעומק, האם רישיון ההוראה בעיקר בעל יסודי, האם הוא על בסיס תואר אקדמי או יכול להיות על סמך תעודת הוראה וכן הלאה.

זאב אלקין: אבל עדין תוכל לבדוק התאמה בין - -

דוד מעגן: זה בדיוק הענין.

דוד מעגן: אנחנו בודקים את החוליה הזאת ונוכל לבדוק גם את ההתאמה על סמך רישיון ההוראה שהמורה קיבל, יכול להיות שאחוז הכיסוי של הבדיקה הזאת יהיה הרבה יותר שלם ובעיקר נפתור את הבעיה של המורים הותיקים במערכת.

זאב אלקין: מצוין.

יעקב סבן: אני חושב שצריך לעשות צדק עם המורים בבית הספר היסודי.

יעקב סבן: צריך לזכור שעד 1995,1996 לא היה צורך בתואר למורה למתמטיקה בבית ספר יסודי.

יעקב סבן: חד וחלק וברור ואני מקווה שמשרד החינוך מסכים אתי.

יעקב סבן: לכן, מטבע הדברים, השינויים ייעשו הדרגתיים כמו שלפני 40 שנה.

יעקב סבן: היום אנחנו מנסים לאתר את המאגרים ויפה חילקת את המאגרים הקיימים.

יעקב סבן: המאגר שאני שמעתי מדוד עכשיו הוא תלמידי המכינות ואני מכיר תלמידים שלי שנמצאים היום בבנקים, הם מנהלי מחלקות בבנקים.

יעקב סבן: למה הם לא רוצים להיות מורים?

יעקב סבן: מאותן סיבות של שכר וכולי.

יעקב סבן: משרד החינוך משנה את המגמה ובמקום לומר למחוזות אל תקלטו מורים גמלאים אלא לעשות מהפך של 180 מעלות ולומר כן לקלוט מורה גמלאי.

יעקב סבן: מורה גמלאי היום יכול להיות גם בן 48 וגם בן 50.

יעקב סבן: 3 שנים הוא נהנה, טיפל בנכדים ואין לו מה לעשות.

יעקב סבן: אם מחזירים אותו לשליש משרה או חצי משרה, לדעתי הוא ייתן שתי משרות כי אין לו מה לעשות.

יעקב סבן: כמובן שאני מתכוון למורים מתאימים, אני לא מתכוון למורה שלא רצו אותו.

יעקב סבן: ואז יש לך מאגר בלתי נדלה כי ההצעה להביא מורים מרוסיה, שהיא הצעה טובה מאוד, היא בעייתית.

יעקב סבן: אני מתמודד עם הרבה מורים עולים שהם טובים והם נקלטו כרכזי מגמות במתמטיקה, אבל בגלל קשיי שפה, בגלל מטאליות - -

זאב אלקין: אבל זה ניתן לפתרון בהכשרה מתאימה.

יעקב סבן: נעזור קודם לאלה שקיימים.

קלאודיה: אנחנו לא מביאים מחר בבוקר ערמה של מורים מרוסיה.

בוריס שטיבלמן: אני בעצמי עולה חדש מלפני 17 שנים ובוגר קורסים להסבת אקדמאים מאוניברסיטת בר אילן מ-91.

בוריס שטיבלמן: אם אני לא טועה, זה היה קורס ראשון לבעלי תואר שלישי ולמדנו ביחד קבוצה גדולה של מורים לפיסיקה ומתמטיקה.

בוריס שטיבלמן: לפי הנתונים שלי, אולי 15% מהם התחילו ללמד, אולי 20%, לא יותר מזה.

בוריס שטיבלמן: אני גם אז, בתור עולה מאוד טרי, שמתי לב לבעיה רצינית בקורס הזה, שהאווירה היתה נחמדה והמרצים היו מעולים רק היה מחסור רציני ביותר במגע עם בית הספר.

בוריס שטיבלמן: זאת אומרת, לא למדנו איך ללמד, איך להיות בבית ספר.

בוריס שטיבלמן: כל אחד מאתנו, כולל אותי, כשנכנס לכיתה פתאום הרגיש שהוא נמצא בעולם אחר מאשר מה שלמדנו.

בוריס שטיבלמן: למדנו מתודיקה ופסיכולוגיה ומתודולוגיה ופיסיקה.

בוריס שטיבלמן: מאז ביקרתי בקורסים מסוג זה במעמד אחר, וראיתי שלא השתנה שום דבר.

בוריס שטיבלמן: האווירה נחמדה וכן הלאה, אבל יש להשקיע המון וזה מה שאמרה גברת נעמי ציזיק, שצריך להשקיע המון ולהכפיל את הזמן והמאמץ כדי לתת למורה העתידי אפשרות להיכנס לכיתה.

בוריס שטיבלמן: את המקצוע הוא מכיר - -

זאב אלקין: זאת הצעה לאלה שילכו לארגן את הקורסים, ואתה אומר הרבה יותר לצאת לשטח.

בוריס שטיבלמן: לעומת זאת, ראיתי אנשים שאחרי הקורס הזה למדו שוב ושוב באופן עצמאי כדי ללמוד איך לגשת לתלמיד ישראלי מצד אחר והם הצליחו, ויש לא מעט כאלה.

בוריס שטיבלמן: זה לא מסיבות אישיות אלא כאן יש טעות לוגית, ואני חושב שצריך לקחת את זה בחשבון, בבעיה מאוד מסורבלת ומסובכת זאת.

בוריס שטיבלמן: תודה.

כאמל חואלד: אני מייצג את האגף להכשרת עובדי הוראה במקום יהודה שוורץ.

כאמל חואלד: הנתונים שברשותי תואמים את הנתונים שהציג דוד.

כאמל חואלד: אנחנו מדברים על כ-650-700 מורים לשנה, חלקם מוכשרים להוראה במסגרת תכניות הכשרה סדירות וחלקם במסגרת הסבת אקדמאים להוראה.

כאמל חואלד: לאחרונה עודדנו את ההרשמה להכשרה להוראת מקצוע המתמטיקה והמקצוע הזה נקבע כמקצוע מועדף.

כאמל חואלד: אנחנו הקצנו מלגות לכל מי שנרשם למקצוע הזה.

כאמל חואלד: מלגה בגובה של 5400 שקלים, ואנחנו רואים בטבלאות שאכן יש עליה במספר הסטודנטים שנה א', 500 סטודנטים השנה לעומת 370 בשנה שעברה, כאשר לא היו מלגות.

כאמל חואלד: יש עליה כתוצאה מהעידוד הזה, עליה בהיקף המתקשרים להוראה.

כאמל חואלד: בנוסף לזה, הר חלק מהמורים בפועל לא מוסמכים להוראת מתמטיקה.

כאמל חואלד: אנחנו מפעילים תכניות להסמכת מורים בפועל, התמקצעות - -

זאב אלקין: זה התהליך של התמקצעות, שחנה תדווח עליו עכשיו בהרחבה.

כאמל חואלד: השנה יש 1200 מורים שנמצאים בתהליכי התמקצעות ויש עוד כ-3000 שסיימו את תהליך ההסמכה שלהם.

יעקב סבן: ביסודי או בעל יסודי?

כמאל חואלד: גם וגם.

זאב אלקין: אבל איך הגעתם ל-700, כי בנתונים שאתה מראה המחזור הוא בין 400 ל-500.

כמאל חואלד: אם אתה לוקח את שנה א' השנה, יש 497 ועוד 143 הכשרת אקדמאים - -

זאב אלקין: מה זה הכשרת אקדמאי?

זאב אלקין: זה אנשים שיש להם תואר אקדמי אבל אין להם תעודת הוראה, שזה כולל תלמידי תעודת הוראה באוניברסיטאות?

כמאל חואלד: לא, זה אלה שעושים תעודת הוראה אצלנו, במכללות.

זאב אלקין: דוד, אתה כולל אותם בפנים?

דוד מעגן: לא, צריך לזכור שהוא מדבר על סטודנטים ואני מדבר על בוגרים.

זאב אלקין: אבל זה פחות או יותר זהה.

זאב אלקין: אם אני לוקח פה שנה ג' - -

דוד מעגן: צריך לזכור שיש נשירה של 20% במהלך הלימודים.

זאב אלקין: בסדר, אבל מאיפה יש 700?

דוד מעגן: זה מה שאנחנו רואים בבוגרים מדי שנה, בוגרים שהתחילו לפני 5 לפני 3 שנים - -

זאב אלקין: אבל זה צריך לקזז את עצמו.

זאב אלקין: הוא מדבר על סדר גודל של מחזור שמגיע ל-400,500.

דוד מעגן: אם מתחילים מדי שנה, זה עדין לא אומר שהבוגרים - -

זאב אלקין: אבל יהיו פחות ולא יותר.

דוד מעגן: אני מבין מה אתה אומר אבל יש גם כאלה שמשכו לימודים - -

זאב אלקין: גם מתוך שנה א' יהיו כאלה שימשכו לימודים.

דוד מעגן: זה מתוך שנה א' - - -

זאב אלקין: אבל בדרך כלל, מהיכרותי עם העולם האקדמי, זה הרי פחות או יותר אותו דבר.

זאב אלקין: אם מסיימים בשנה מסוימת, מלבד המחזור העיקרי, עוד מסלול שמשכו לימודים, מתוך המחזור העיקרי אותו אחוז ימשכו לימודים.

דוד מעגן: אני כולל אצלי בבוגרים גם את אלה שבאו מהאוניברסיטה לשנת השלמה.

דוד מעגן: יכול להיות שזה ההסבר לפער הזה.

יעקב סבן: זה עדין לא 600.

דוד מעגן: נכון.

דוד מעגן: הנתונים בדוקים ואין ויכוח עליהם.

זאב אלקין: אני מציע לך לבדוק את הדברים.

דוד מעגן: אני משחק עם סדרות סטטיסטיות כל חיי, כבר 15 שנה, ויש כמה סדרות סטטיסטיות שעד היום לא פענחתי אותן.

זאב אלקין: אני לא מטיל ספק במיומנות המקצועית.

זאב אלקין: אני מציע לך, לקראת הדיון הבא, את הנתון של ה-700 כל שנה לפלח מהיכן הוא בא.

זאב אלקין: כמה מהם בוגרי מכללות סדירים, כמה מהם מהקורסים מהסוג הזה - -

דוד מעגן: כולם סדירים אלא שיכול להיות שהשתרבבו כאן

דוד מעגן: אותם אלה שבאים לשנת השלמה מהאוניברסיטה להוציא תעודת הוראה - -

זאב אלקין: זה מה שהוא אומר, שאלה סטודנטים שבאו לעשות הכשרה אקדמאית להוראה - -

דוד מעגן: הם היו צריכים להיות בלימודי המשך ויש מוסדות מסוימים שכוללים אותם בלימודים הסדירים וכאן הבעיה.

זאב אלקין: אבל כשאני לוקח אותם ולוקח את המחזור, אני עדין לא מגיע ל-700 אלא מקסימום ל-650.

יעקב סבן: כמה נקלטו מתוך זה להוראה?

זאב אלקין: הוא אמר 60%.

כמאל חואלד: אני רוצה להגיד שמנכ"לית המשרד אישרה להקים ועדה שתבחן דרכים לפתרון בעיית המחסור במורים למתמטיקה ושיפור איכותם.

זאב אלקין: זה סופי, הוקמה הוועדה?

זאב אלקין: אנחנו התבשרנו בזמנו שהיא בתהליך הקמה.

כמאל חואלד: המנכ"לית אישרה את הקמת הוועדה ואנחנו פונים לחברים.

כמאל חואלד: הוועדה תתבקש לסיים את עבודתה תוך 3,4 חודשים לכל היותר.

זאב אלקין: יש לך כתב מינוי לחברי הוועדה?

כמאל חואלד: הוא מתגבש, עוד אין רשימה סופית.

חנה פרל: לא כל מי שברשימה אישר את הסכמתו לענין.

כמאל חואלד: המשרד מקדם פרויקטים לקידום הוראת המתמטיקה וגם המדעים והאנגלית במערכת החינוך.

כמאל חואלד: יש שני פרויקטים שהם - -

זאב אלקין: אנחנו נגיע לזה.

זאב אלקין: כרגע אנחנו מרוכזים בנושא המורים.

זאב אלקין: נגיע לתכניות הלימודים, לספרי הלימוד וכולי.

כמאל ואחלד: המשרד מנסה לגייס אנשי היי-טק ליום אחד בשבוע למערכת החינוך וגם דוקטורנטים, שיבואו יום אחד בשבוע למערכת החינוך, כמובן כנגד מלגות שהמשרד יקצה לנושא הזה.

כמאל ואחלד: המשרד העמיד 200 מלגות לנושא הזה.

בוריס שטיבלמן: ברשותך, אולי 9 או 10 חודשים של הקורסים להסבת אקדמאים מספיקים כדי ללמוד את הנושא.

בוריס שטיבלמן: אני מציע להכניס לפרוטוקול ולתת עוד שנה של הסתכלות ולקחת דוגמה מרופאים וכולי, כי זה לא פחות חשוב מרופא והנזק הרבה יותר גדול מאשר רופא לא מנוסה יכול לעשות.

בוריס שטיבלמן: המשרד צריך לממן עוד שנה הסתכלות בבית הספר, ואני בטוח שבמקום 20% תהיה קליטה של 40% או אפילו 80%.

נעמי ציזיק: רציתי להוסיף לדברים, שבשנת 91 עשינו קורס להכשרת מורים והבטחנו להם מקומות עבודה בבתי הספר, קלטנו אותם וליווינו אותם שנה ועד היום רובם עדין מלמדים.

נעמי ציזיק: הענין של הליווי הוא קריטי.

זאב אלקין: זה אומר שאיפה שאפשר כדאי לעשות את הקורסים האלה עם מעסיק פוטנציאלי.

נעמי ציזיק: נכון.

זאב אלקין: משרד החינוך ומשרד הקליטה יכולים להתגייס לכך.

נעמי ציזיק: יש לי הרגשה שאנחנו מתרכזים רק ביסודי ובחטיבות הביניים.

נעמי ציזיק: יש לנו מחסור מאוד גדול בחטיבות העליונות ברמה הגבוהה.

מרק אפלבאום: כמה מלים בהמשך למה שאמר בוריס: קורסים למורים עולים, ראיתי אותם משני הכיוונים.

מרק אפלבאום: הייתי מי שלמד בקורס מורים ואחר כך ניהלתי פעמיים קורס מורים עולים במכללת "קיי".

מרק אפלבאום: הקורסים היו מוצלחים וזה היה מטעם משרד החינוך.

מרק אפלבאום: הייתי רוצה להבחין בין שתי קבוצות שונות: היו קורסי התאמה וקורסי הסבה.

מרק אפלבאום: קורסי הסבה היו למהנדסים בעלי תואר ראשון ושני, וקורסי התאמה היו למורים בעלי תואר במתמטיקה ותעודת הוראה, שלהם נתנו מקצועות עבריים כמו תנ"ך, ספרות ולשון, בהוראת משרד החינוך.

מרק אפלבאום: נתנו להם את ההיכרות עם בית הספר ושילבנו את הביקור בבית הספר פעם בשבוע לאורך כל השנה, כך שהיתה התנסות.

מרק אפלבאום: אני לא יודע אם זה היה הפקטור שהשפיע אבל זה מה שהופעל אצלנו.

מרק אפלבאום: נקודה נוספת – הזכירו פתרון של בעיות בחוסר במורים.

מרק אפלבאום: הייתי מתמקד בחוסר מורים מתאימים ולא חוסר מורים.

מרק אפלבאום: הבעיה היא יותר גלובאלית ממי ייכנס מחר ללמד ויכול להיות שיהיו חסרות פה ושם מספר משרות, אבל נראה לי שהבעיה הרבה יותר גדולה עם בוגרי המכללות, שאני בעצמי מכשיר את המורים.

מרק אפלבאום: אנחנו עושים את המקסימום עם אותם אנשים שפונים להוראה, אנחנו עושים עבודת קודש אבל זה עדין לא מספיק.

מרק אפלבאום: אנשים שבאים אלינו לא ב-100% הייתי רוצה לראות אותם כמורים של הילדים שלי.

מרק אפלבאום: אמרתי את זה בעדינות, נכון?

מרק אפלבאום: אנחנו מדברים על התוצאה עכשיו והרבה יותר חשוב התהליך עצמו - -

זאב אלקין: אתה מדבר על המקרה הטוב כי אתה מדבר על מישהו שאולי בנתונים הבסיסיים שלו לא היית רוצה לראות אותו כמורה של הילדים שלך אבל הוא עבר הכשרה מקצועית אצלך.

זאב אלקין: בואו לא נשכח שבין חצי ל-80% של המורים לא קיבלו את זה אפילו.

מרק אפלבאום: נכון.

מרק אפלבאום: לגבי אותם קורסים למורים עולים, אני לא רואה שזה העיקר.

מרק אפלבאום: אני בוגר של שתי מערכות ואני חושב שיש לי את היתרונות לראות את כל הצדדים.

מרק אפלבאום: ברית המועצות היתה מדינה גדולה והיו שם אוניברסיטאות שונות.

מרק אפלבאום: חלק מהאנשים שהגיעו אלי לקורס, אני לא בטוח שהיו הרבה יותר טובים מבוגרי המכללות שלי כך שצריך להבחין גם בזה.

מרק אפלבאום: לא כל בוגר מכון פדגוגי זה או אחר או אפילו אוניברסיטה ממקומות נידחים משם הם המורים שהייתי רוצה לקלוט בארץ.

זאב אלקין: השאלה אם הוא עדיף על מישהו שאין לו שום הכשרה מתמטית.

מרק אפלבאום: אני לא בטוח שיש לנו מחקר, אם ראיתם את הכתבה שראיינו בה את פרופסור פרלה נשר, שזה בדיוק מה שהיא אמרה.

מרק אפלבאום: היא אמרה שלדעתה יותר קל לקחת מתמטיקאי ולהכשיר אותו לעבודה מאשר לקחת מורה וללמד אותו מתמטיקה.

מרק אפלבאום: אני חושב ששתי המשימות לא פשוטות.

מרק אפלבאום: להביא מישהו שהוא גאון במתמטיקה, והיו הרבה מקרים של אנשים שלא יודעים להסביר את עצמם, לא מבינים מה שאולים ילד, לא יודעים להסביר ב-2,3 דרכים שונות ולאתר את הבעיות אצל ילדים, כך שיש מתמטיקאים ויש מתמטיקאים.

מרק אפלבאום: אני לא עושה הכללה, אני מהצד של המתמטיקאים.

מרק אפלבאום: ברשותכם, עשיתי קצת שיעורי בית ורציתי לשאול את הפורום המכובד חידה לא מתמטית, קשורה לנושא: על איזה מדינה מודבר כששאלו לא מזמן: למה ההישגים שלכם במתמטיקה כל כך טובים.

מרק אפלבאום: הם אמרו שנראה להם שהם כל כך מצליחים כי הם קוראים מלידה, והם לא קוראים לעצמם "עם הספר", אין להם מקורות טבע ובגלל זה המוחות שלהם זה האוצר הלאומי, האחריות של התלמידים, שזה מה שעומד כאחד היתרונות והנקודות, יצירתיות והשכלתם של המורים.

מרק אפלבאום: אתם מנחשים על איזו מדינה מדובר?

זאב אלקין: סינגפור או דרום קוריאה.

מרק אפלבאום: תופתעו לשמוע שזו פינלנד, שנמצאת עכשיו באחד המקומות הראשונים.

חנה פרל: יש להם 10 חודשי חושך בשנה.

חנה פרל: ..

מרק אפלבאום: יש עוד כמה דברים שהם העלו, שכמובן שיש ביקוש להוראה.

מרק אפלבאום: אנשים עומדים בתור כדי להירשם לאוניברסיטאות ויש כבוד למקצוע.

מרק אפלבאום: כל המורים שמלמדים בבתי הספר הם בעלי תואר שני במקצוע או בהוראת המקצוע, אלה נתונים סטטיסטיים שלהם.

מרק אפלבאום: על המשכורות וכולי אני לא מדבר.

מרק אפלבאום: עם הספר זה כבר לא אנחנו, אני מצטער לאכזב אותך.

מרק אפלבאום: תודה רבה.

לאה שפירו: אני מהכשרת מורים במכללת לוינסקי.

לאה שפירו: אני רוצה לחזק את הדברים שמרק אמר.

לאה שפירו: נכון שזה לא מהיום להיום אבל מאוד חשוב לשפר את ההכשרה של המורים.

לאה שפירו: אני לא יודעת אם המלגות שמוסיפות את מספר המועמדים פותרות את הבעיה כי לפעמים מלגה מושכת מישהו לאו דווקא מתאים ביותר וחשוב לעשות הרבה לצורך ההכשרה, שיפור ההכשרה, מי מכשיר.

לאה שפירו: חשוב למשוך אנשים שהם בוגרי תואר שני לפחות במתמטיקה, שמתעניינים בחינוך ועוסקים בהכשרת מורים.

לאה שפירו: הכיוון הזה חשוב.

זאב אלקין: אני מעביר את זכות הדיבור לחנה להתייחסות מורחבת.

זאב אלקין: לפני שאת מתייחסת לסוגיית המאגרים החדשים שהוצגו כאן, ונוסף לנו היום עוד מאגר פוטנציאלי של בוגרי המכללות של השנים האחרונות שלא נכנסו להוראה, ולפני שאת מדברת על מאגרים, תתייחסי לתחום של האכיפה.

זאב אלקין: הודיע כאן יהודה, בדיון לפני שבועיים, על כך שמשרד החינוך מתכוון להקשיח בחקיקה את התנאים בכל מה שקשור לאישור הוראה של מורה שמבחינת התאמה לא רק של השכלה אקדמית אלא גם בתחום הנלמד על ידיו לתחום שהוא מלמד.

זאב אלקין: אנחנו התלחשנו פה עם מנהלת הוועדה, ואכן זה מן המקרים המעטים שמשרד החינוך קיים מהר מאוד כי תוך זה שהתפזרנו והתכנסנו כאן בפרק זמן של שבועיים, אתמול הונחה על שולחנה של הכנסת הצעת חוק מטעם הממשלה שנקראת: הצעת חוק עובדי הוראה, שכשדפדפתי בתוכה מצאתי תנאים פחות או יותר קשיחים לגבי ההתאמה המוזכרת, עם כל מיני מנגנונים לתקופות המעבר.

זאב אלקין: בדיוק מה ששמענו כאן מחברים מהסתדרות המורים, מה לעשות עם המורים שכבר במערכת, אז החוק נותן שם תקופת מעבר של 6 שנים כבסיס שלה, וגם נותן כלי לאישור זמני של 3 שנים אבל בגדול הוא בונה מדרג שבלעדיו שום דבר לא ישתנה.

זאב אלקין: אני מבקש שתתייחסו גם לזה כי אתם יכולים להפעיל 10 קורסים להכשרה ויצאו משם אנשים שעל פניו יש להם את ההשכלה הרלוונטית המתמטית וגם ההשכלה הפדגוגית והם אפילו מתאימים.

זאב אלקין: אבל אם הם לא יקלטו בשוק העבודה מיידית, זה הכל לחינם.

זאב אלקין: כמו שאני למדתי מחלק מקורות החיים האלה שהגיעו אלי, כשאין אכיפה מצד משרד החינוך של דרישות, הרבה פעמים המורה האחרון שנכנס למערכת הוא הראשון שנפלט, ואנחנו מכירים את המציאות.

זאב אלקין: מלמדים מורים הרבה פעמים שאין להם את ההכשרה הנדרשת, נקלט מורה חדש שעל פניו הנתונים שלו יותר מתאימים, אבל מגיע תקצוב כזה או אחר ואת מי פולטים ראשון?

זאב אלקין: את זה שנכנס אחרון.

זאב אלקין: זאת הדינאמיקה הארגונית.

זאב אלקין: אם זה ימשך כך, בהתחשב במציאות הלא פשוטה במדינת ישראל עם התקציבים, כל הדיונים על מאגר חדש אין להם משמעות.

זאב אלקין: יכול להיות שארגונים מסוימים שדואגים לרמת המצוינות של המורים ידחפו וכן יקבלו את המורים.

זאב אלקין: יושבים כאן נציגי אורט והם ראויים לדברי ברכה לא רק על זה שלקחו חלק בדיון הזה אלא גם לפי מה שלמדתי הם מנסים להרים פרויקט חדשני של עידוד שכר למורים לפי תוצאות עבודתם.

זאב אלקין: משהו שמשרד החינוך שלנו לא השכיל לעשות ויכול להיות שאורט יפלס את הדרך בכיוון מאוד נכון.

זאב אלקין: לכן, אם משרד החינוך לא יאכוף בצורה מאוד משמעותי, וגם הכללים שיש היום מאפשרים בלי החוק לעשות את זה, אבל בוודאי ברגע שיהיה חוק, אם לא יהיה מנגנון בקרה מסודר, כל מה שנעשה כאן, אין לו שום משמעות.

זאב אלקין: חנה ואיתי, מה צפוי לנו בעתיד?

איתי הדר: על חוק המורים אני לא מעונין לדבר כרגע כי זה הונח אתמול על שולחן הכנסת.

איתי הדר: יש אנשים מומחים ממני בנושא הזה ואתה העלית חלק מהנושאים שעולים שם בנושא של האכיפה עצמה, כולל התייחסות לדור המדבר.

איתי הדר: אז אם אתם רוצים לדבר על חוק המורים - -

זאב אלקין: לא, אנחנו נדבר על חוק המורים כשהוא יגיע לוועדה הזאת.

איתי הדר: החוק הזה הובא לידיעת הוועדה לפני כמה חודשים, כי בפעם הקודמת העליתם את הטענה שאתם לא מכירים את החוק.

זאב אלקין: כרגע זאת הצעת חוק ממשלתית.

זאב אלקין: מנהלת הוועדה ראתה את זה כרגע בפעם הראשונה.

איתי הדר: לא ברור לי...

זאב אלקין: אני לא מתייחס לנוסח הספציפי של החוק, הוא יכול לעבור שינויים כאלה ואחרים בתהליך החקיקה.

זאב אלקין: אבל כשאתם בונים את המערך, ואני כרגע מתייחס לתחום הצר והזניח של מורה למתמטיקה, איך אתם רואים את פעילות האכיפה לדרישות שלכם שקיימות, והם קיימות כבר היום.

זאב אלקין: הצגת לנו אותם בצורה מאוד פשוטה.

זאב אלקין: איך אתם יכולים לבנות מנגנון כי הרי מה אם אומרים?

זאב אלקין: אתם אומרים שיש מורים שבאחוזים מדהימים לא מתאימים לדרישות ואנחנו לא יכולים לעשות עם זה שום דבר כי אין מורים אחרים.

זאב אלקין: מצד שני, אנחנו לומדים מהמציאות שיש מורים אחרים שלא מצליחים להיקלט במערכת כי אין משרות פנויות.

זאב אלקין: הרי היה תהליך של קיצוץ משרות ולא של הוספת משרות.

זאב אלקין: אז אם לא יהיה מנגנון מצד משרד החינוך, שיאפשר שברגע שיש מורה יותר מתאים, להכניס אותו למערכת ולהפסיק את הנוהג הפגום שמישהו שאין לו הכשרה מקצועית רלוונטית מלמד את התחום שלא קיבל עליו הכשרה, לא נצליח לעשות כלום.

זאב אלקין: אז השאלה האחת היא מהו מנגנון התחלופה והשאלה השניה היא מהו מנגנון ההכשרה והפתיחה של מאגרים חדשים?

איתי הדר: המנגנון הזה לא קיים כרגע באופן מיידי.

איתי הדר: הוא קיים באופן עקרוני כי אם יש לנו מורה במערכת שלא מוכשר למערכת ומגיע במקומו מורה עם הכשרה מתאימה, גם אם המורה ותיק מאוד לא נגיד שהוא נשאר שם.

איתי הדר: מי שלא מתאים ויש לנו מורה אחר שיבוא ממכללה או מאוניברסיטה, עם כל ההכשרה, הוא יכנס במקומו.

זאב אלקין: זה יפה כשזה נאמר פה לפרוטוקול אבל אני שואל שאלה.

זאב אלקין: הלמ"ס הציג כאן סטטיסטיקה שכשקיבלתם אותה ולא התווכחתם אתה, שברמות מסוימות 80% של המורים שיש לכם לא מתאימים ברמות מסוימות ובאחרות 40%,50% מהמורים שיש לכם לא מתאימים.

זאב אלקין: מצד שני, כולם מדברים, כל אחד מכיוונו שלו, על מאגרי מורים שמתאימים יותר על פי ההכשרה, ולא נקלטים במערכת או נפלטים ממנה.

זאב אלקין: אנשים שעבדו ופטרו אותם או שעובדים בשולי המערכת.

זאב אלקין: זה אומר שהמנגנון התיאורטי שאתה מדבר עליו לא עובד.

זאב אלקין: השאלה מה המשרד מתכוון לעשות.

זאב אלקין: אני לא שואל כרגע מה יש היום כי אני יודע שזה לא עובד היום.

זאב אלקין: אני שואל מה אתם עושים כדי שזה יעבוד מחר.

זאב אלקין: אם החוק הזה יעבור של עובדי הוראה בניסוח כזה או אחר, תהיה עוד יותר דרישה לכך כי אם לא יהיה מנגנון אז תהיה אווירה המונית על החוק.

זאב אלקין: זה לא בתי משפט ולא המשטרה צריכים לאכוף את זה.

זאב אלקין: מי שיצטרך להיות מופקד על הענין זה משרד החינוך.

זאב אלקין: השאלה היא אליך, אתה הכתובת איתי - -

איתי הדר: אני רוצה להתייעץ עם האנשים המקצועיים ששייכים לאגף שלי ואחזור אליכם עם תשובה בפעם הבאה.

זאב אלקין: לא הבנתי.

זאב אלקין: כשאתם מציעים חוק לא חשבתם על זה באגף?

איתי הדר: דיברת מעבר לחוק.

איתי הדר: אמרת שהחוק עצמו - -

זאב אלקין: לא, אבל מאחורי כל חוק יש מנגנון אכיפה.

יובל וורגן: יש פה תשובה.

יובל וורגן: יש עונשין.

זאב אלקין: בסדר, אבל אין לזה משמעות אם אין מישהו שבודק.

יובל וורגן: כתוב שמי שעוסק בהוראה ללא רישיון דינו מאסר שנה.

יובל וורגן: כתוב שהמעסיק אדם בהוראה במוסד חינוך בלי שאותו אדם הציג לפניו רישיון או היתר תקפים, דינו קנס.

קלאודיה: מענין מה קורה עם העולים שנכנסים בתהליך הכשרה לתוך משרד החינוך ומקבלים כעבור שנה.

קלאודיה: בטח יהיו כאלה שיכנסו למאסר.

יובל וורגן: הם יקבלו רישיון זמני.

נעמי ציזיק: ארגוני המורים לא נותנים להוציא מורים לא מתאימים וצריך להתייחס לזה.

נעמי ציזיק: הענין של הליפו זה בדיוק בגלל ארגוני המורים.

זאב אלקין: אני כרגע לא שואל את ארגוני המורים והם יעשו את המאבק שלהם.

זאב אלקין: אני מניח שהם ישמיעו את קולם לגבי החוק הזה לא פעם ולא פעמיים, ובסוף המחוקק יגיד את דברו, הרי ארגוני המורים הם לא בחלל ריק, הם כפופים לאותו חוק כמו כל אזרחי המדינה.

זאב אלקין: השאלה שלי כרגע היא לא אליהם אלא אני מקווה מאוד שכשהם ינהלו את המאבקים, הם ייקחו בחשבון את הדאגה לרמה המקצועית כי זה צריך להטריד אותם, בוודאי ובוודאי בימים שהם פועלים לקידום הרפורמה.

יעקב סבן: זה אינטרס שלהם קודם כל.

זאב אלקין: בוודאי.

זאב אלקין: השאלה שלי בראש וראשונה למשרד החינוך, והתשובה הזאת לא מקובלת עלי, איתי.

זאב אלקין: אתם באים לוועדה של הכנסת ואתה מייצג את משרד החינוך.

זאב אלקין: מבחינתי, אתה וחנה הנציגים של שרת החינוך והמנכ"לית לצורך הדיון הזה.

זאב אלקין: מדובר כאן לא ברעיונות ערטילאיים אלא על טיוטת הצעת החוק שמשרד החינוך הניח על שולחנה של הכנסת ואתם תבקשו מאתנו בשבוע הבא להצביע על זה בקריאה ראשונה.

זאב אלקין: לפי התשובה שלך אני לא יודע אם אוכל להצביע בעד כי אומר לי משרד החינוך: הגשתי הצעת חוק אבל - -

איתי הדר: סליחה, אני מתייחס להצעת החוק שהוגשה על ידי הממשלה.

איתי הדר: אמרתי שאני מתייחס לנושא האכיפה שהעלית מחוץ להצעת החוק.

זאב אלקין: מה זה מחוץ?

זאב אלקין: אני שאלתי אותך איך אתה, כאגף רלוונטי במשרד החינוך, יכול לדאוג לכך שיש לך את כל הנתונים שיאפשרו לתפוס את העבריינים של היום.

זאב אלקין: לא הייתי צריך את החוק כי יש את הכללים שלך שמפורסמים באינטרנט ואתה מודה ולמ"ס מודיע שיש עבריינות סדרתית במילוי הכללים האלה, ובוודאי שברגע שיהיה חוק זו תהיה עבריינות משפטית, כולל מאסר והכל.

זאב אלקין: איך המדינה, ואתה זה שמייצג את המדינה כאן לצורך הענין, אתה משרד החינוך, איך המדינה דואגת לכך שיש לה את כל הנתונים?

זאב אלקין: לכאורה, אתה צריך להיערך.

זאב אלקין: כתוב פה שהחוק נכנס לפועל מיד ויכול להיות שבעוד שבוע נעביר את זה וזה יהיה רשום בספר החוקים עוד שבועיים.

זאב אלקין: אני מניח שמשרד החינוך מניח הצעת חוק על שולחנה של הכנסת, הוא יודע מה הוא עושה.

זאב אלקין: לפחות הוא נערך או מתחיל להיערך לביצועו.

זאב אלקין: חוק מהסוג הזה מחייב את משרד החינוך שיהיה לו מאגר של המורים, של הרישיונות שלהם.

זאב אלקין: למשל, כתוב כאן שמותר להעסיק מורה ללא התאמה לתחום רק בתנאי שאין מורה אחר שיש לו התאמה בתחום.

זאב אלקין: בדיוק הסוגיה שדיברנו עליה - -

יעקב סבן: ואז ישנו חוזה לשנה אחת.

זאב אלקין: נכון, אבל השאלה שלי היא איך אתה יודע שאין מורה אחר?

איתי הדר: יש לנו אנשים שליוו את הנושא של הצעת החוק הזאת במשך שנים ארוכות.

איתי הדר: הדבר הזה לא נולד אתמול ושמו את זה על השולחן.

איתי הדר: אני מבקש להביא את אלה שליוו את החוק מתוך כוח אדם בהוראה כי אין לי תשובות טובות לתת לך.

זאב אלקין: אני לא רוצה לדון בחוק.

זאב אלקין: אני שואל אותך כי יכול להיות שמה שיצא מפה, במיוחד מהוועדה הזאת, יהיה שונה ממה שכתוב בו כרגע.

זאב אלקין: איך אתה, כמחלקה רלוונטית של משרד החינוך שמופקדת על המעקב אחרי תמונת המצב יכול לדאוג לכך שיש לך מנגנון מעקב אמיתי בבית ספר בעיר מסוימת, שבא אליך ואומר, אני רוצה להעסיק מורה לספרות כמורה למתמטיקה כי אין לי אחר, איך אתה יודע לאשר או לא לאשר האם יש לו מורה למתמטיקה או לא?

זאב אלקין: במצב שיש היום, שאתה אומר שהכלל שלי שיהיה לו תואר ראשון בהוראת מתמטיקה ואני לא מצליח לאכוף כי אין, איך אתה יודע שאין?

זאב אלקין: מה המנגנון שלך לבדיקה?

איתי הדר: אני רואה מה קורה בשטח וגם חנה פרל תוכל להגיד שזאת תמונת המצב.

זאב אלקין: אם יש עיר עכשיו, לא זוכר מאיפה היה המדגם של חנה, כפר סבא נדמה לי - -

חנה פרל: הרצליה, רעננה, כפר סבא.

זאב אלקין: אז נניח שלפי הנתונים בכפר סבא זו אותה תמונה כפי שהציג כאן למ"ס ואולי אפילו יותר חמורה, ומלמדים שם מתמטיקה מורים שאין להם הכשרה רלוונטית.

זאב אלקין: אם אני מביא לך מחר מועמד להוראה ואתה אישרת את המצב שמלמד מתמטיקה מורה לא מתאים, אם אני מביא לך מחר מורה שכן יש לו הכשרה רלוונטית, לא משנה מאיפה, מורה צבר או עולה שעבר את כל הקורסים עם כל התעודות, מיד תכניס אותו להוראה במשרה מלאה?

איתי הדר: אני אבדוק מיידית את האפשרות להכניס אותו למערכת.

זאב אלקין: לבדוק מיידית זה נחמד.

בוריס שטיבלמן: אבל זה לא יעזור, למורה יש זכויות.

איתי הדר: נכון, מבלי לפגוע בזכויות של אחרים.

זאב אלקין: מה זאת אומרת?

זאב אלקין: לא יכולה להיות זכות שנוגדת את הדרישות המקצועיות המינימאליות של משרד החינוך.

זאב אלקין: אם אתה אומר שלי יש דרישה מקצועית שרק אדם עם הכשרה כזאת יכול ללמד, אז מי שלא מתאים לדרישה הזאת מלמד לא בזכות אלא בחסד.

זאב אלקין: אם הוא מורה עם ותק, אם הוא מורה לספרות, לפטר אותו כמורה לספרות זו באמת בעיה כזאת או אחרת.

זאב אלקין: אבל לא לתת לו ללמד מתמטיקה זו לא שאלה של זכויות מקצועיות, עד כמה שאני מבין.

זאב אלקין: אם לפי ההכשרה שלו הוא לא מתאים, זו לא שאלה של זכויות מקצועיות.

זאב אלקין: אתה בחסד, מכורח הנסיבות, מאפשר לו ללמד באופן זמני.

זאב אלקין: אם יש לך מועמד אחר להוראה, אוטומטית אתה צריך להפסיק את זה לתקופת היערכות כזאת או אחרת.

זאב אלקין: אתם ערוכים לזה?

זאב אלקין: זאת אומרת שאם אני עכשיו אתחיל להזרים אליכם קורות חיים מהסוג הזה, אני יכול להיות סמוך ובטוח שיש לך מנגנון שיאפשר - -

איתי הדר: יש לי את המנגנון של מחוזות המשרד שיכולים לעשות את הפעולה הזאת.

זאב אלקין: אז אני אעשה ניסיון.

זאב אלקין: אנחנו ניכנס לתהליך הידברות שוטף.

נעמי ציזיק: אני אומרת לך מניסיון שבארגוני המורים זה לא ילך.

נעמי ציזיק: הם לא נותנים.

נעמי ציזיק: יש לנו מורים לארכיטקטורה שהכריחו אותנו שכל זמן שיש תקן למורה, שילמדו מתמטיקה והם בכלל לא מוכשרים להוראת מתמטיקה.

נעמי ציזיק: ארגוני המורים לא מאפשרים בשום פנים ואופן להוציא אותם.

יעקב סבן: התופעה הזאת לא מוכרת להסתדרות המורים.

נעמי ציזיק: אני מדברת על ארגון המורים, שחד משמעית לא נותנים.

נעמי ציזיק: הולכים אתם לבתי משפט ולוועדות.

נעמי ציזיק: ..

זאב אלקין: אתה לא הכתובת, אתם לא אחראים על ארגון המורים ובשנה האחרונה בוודאי שלמדנו את זה.

זאב אלקין: אנחנו הזמנו אותם בכמה פעולות זירוז ולא נענינו.

זאב אלקין: נצטרך לחפש את הדרכים להידברות עם ארגון המורים.

זאב אלקין: דווקא כשהוא צריך אותנו הוא יודע להופיע ברוב פאר והדר בוועדה הזאת.

זאב אלקין: אני מניח שאנחנו נמצא את הדרך.

זאב אלקין: בכל מקרה, אני חושב ומאוד אשמח להיות מדווח על כל המקרים שבהם ארגון המורים כפה על משרד החינוך להפר את הדרישות המקצועיות שקיימות אליבא דמשרד החינוך עצמו.

איתי הדר: רשת אורט היא זאת שמעסיקה את המורים.

איתי הדר: אנחנו לא מפטרים מורים של רשת אורט.

איתי הדר: הם נותני השכר - -

זאב אלקין: אבל אתם מפקחים.

זאב אלקין: הדרישות המקצועיות שלכם צריכות לחייב גם את רשת אורט.

זאב אלקין: מאוד מעניין לראות אם יש מורה יותר מתאים להוראת התחום - -

נעמי ציזיק: לא מחפשים אפילו כי אי אפשר להיפטר מהמורים הלא מקצועיים.

זאב אלקין: זה מוזר, כי לכאורה זה מנוגד לדרישות של משרד החינוך.

זאב אלקין: את אומרת שרמת האכיפה של ארגוני המורים גוברת על רמת האכיפה והדרישה של משרד החינוך.

נעמי ציזיק: משרד החינוך לא היה מעורב אף פעם במו"מ הזה בין הבעלויות לבין ארגון המורים.

נעמי ציזיק: המשאים ומתנים האלה הם לא בהתערבות של משרד החינוך.

יעקב סבן: אני מאוד מקווה שמה שהגברת מאורט אמרה מתייחס בעיקר לבתי ספר טכנולוגים - -

נעמי ציזיק: לא, גם מקיפים.

בוריס שטיבלמן: כמה פעמים הייתי עד לזה שמנהל בית ספר מתחנן מהמורה להתפטר כי הוא לא מתאים, וזה ידוע לכולם.

בוריס שטיבלמן: הוא אומר לו "לא", ונשאר.

זאב אלקין: אני לא נכנס כרגע לשאלה של סמכויות מנהלי בתי הספר להיפרד ממורה שיש לו הכשרה מקצועית פורמאלית והוא מתאים או לא מתאים להוראה.

זאב אלקין: זו סוגיה חשובה שיש לי דעה קיצונית מאוד לטובת הסמכויות של המנהל, אבל זה לא על הנושא.

זאב אלקין: אני מדבר על מצב שבו יש דרישות מקצועיות של משרד החינוך שאומרות כך וכך, ומשרד החינוך לא אוכף אותן ומאפשר לארגוני מורים לכופף ידיים לרשתות כדי שילמדו את המקצוע מורים עם ותק יותר משמעותי וללא הכשרה מקצועית.

זאב אלקין: זה מצב בלתי תקין בעליל, ומרגע שיעבור החוק הוא גם יהיה בלתי חוקי.

זאב אלקין: אני מאוד אשמח, רשת אורט, לקבל דיווח על מקרים כאלה ואבקש לשמוע הסברים ממשרד החינוך.

יעקב סבן: למה זה לא צריך להיות מובן מאליו כמו בכל משרדי הממשלה.

יעקב סבן: אדם שאין לו תעודות מתאימות לעבודה מסוימת, בכלל לא נקלט.

לאה שפירו: אני לא בטוח שבהסתדרות המורים לא היו בעיות.

לאה שפירו: למשל, כשהיה ענין ההתמקצעות וכן הלאה, אנשים קבועים למדו בבית ספר ואחר כך - -

יעקב סבן: ברשותך, אני מוכן לענות לך.

יעקב סבן: נושא של התמקצעות לא עלה סתם כהתנגדות, כי לא היה בו תום לב.

יעקב סבן: המדינה יודעת שהמורים עד שנה מסוימת לא נדרשו להביא תואר למקצוע המתמטיקה או האנגלית.

יעקב סבן: אם היה שיתוף פעולה אמיתי, מסודר, כי מה היה באותה שנה?

יעקב סבן: הכריזו שצריכים לפטר איקס מורים והתמקצעות, זה מיד נתן טעם רע לנושא הזה.

זאב אלקין: יעקב, אנחנו כבר לא באותה שנה של הפיטורין ולכן אני שואל אותך, אתה מייצג את הסתדרות המורים: האם אתה יכול להכריז לפרוטוקול שבכל מה שקשור להסתדרות המורים, במקרים מהסוג הזה, כאשר מדובר על מורה שאין לו הכשרה מקצועית רלוונטית לפי הדרישות הקיימות במשרד החינוך, במידה ויש מורה אחר, הרי לכאורה אתם מייצגים את שני המורים באותה מידה, תתמכו בכל המקרים של שילוב מורה שתואם את הדרישות.

יעקב סבן: אני יכול להעיד על עצמי שבכל מקרה שהובא מקצועית הדבר נדון אך ורק לגופו של מקצוע ובכלל לא לגופו של מורה.

יעקב סבן: אני יכול להעיד על מאות מקרים שכך הדבר נעשה.

יעקב סבן: אני לא רוצה שהילדים שלי ילמדו אצל אדם שמלמד מתמטיקה והוא לא מורה למתמטיקה.

חנה פרל: יהיה לי מקרה מבחן בשבילך, אם אתה רוצה.

יעקב סבן: בבקשה.

יעקב סבן: ברשותך, יש לי מורה באזור כפר סבא שלא היו לו שום תעודות למתמטיקה והוא היום רכז מעולה, המורה הכי נדרש למתמטיקה.

יעקב סבן: אני, אישית, אמרתי לו שיבוא יום ומישהו יחתוך בברזל.

יעקב סבן: אתה חייב ללמוד, להביא נייר.

יעקב סבן: זה לא בכל מקרה, כל מקרה הוא לגופו ואני מסכים לכל, אבל כל דבר בעיתוי נכון, בהתאמה ולא בשליפה של כך החלטנו וככה עושים והסתדרות המורים חייבת להסכים.

יעקב סבן: זה לא עובד כך.

יעקב סבן: עובדים בשיתוף פעולה.

יעקב סבן: כשאני עוזר למורים לצאת לפנסיה כי ביקשו ממני ממשרד החינוך, אז אני עושה את זה כי אני רוצה?

יעקב סבן: צריך מינימום של שיתוף פעולה על מנת לקבל שני צדדים, גם שמורים לא טובים יעזבו את המערכת וגם שמורים טובים יתקבלו למערכת.

חנה פרל: אני לא יכולה להציג את החזון של המשרד כי המנכ"לית אמרה, ואני אומרת את זה בשמה, שהחזון יוצג אחרי שהוועדה תקום תוך כדי עבודה של הוועדה - -

זאב אלקין: לא המנכ"לית אלא יושבת ראש המזכירות הפדגוגית אמרה את זה.

חנה פרל: לא, ישבו לפני יומיים ואיתי היה שם, וזה עלה על הפרק כי אני בוודאי לא יכולה להיות זאת שמציגה את חלומותיי.

זאב אלקין: אבל את מופקדת על התחום.

זאב אלקין: אני לא שואל כרגע מה תמליץ הוועדה והמשרד.

חנה פרל: על פי ההוראות של המשרד, החזון יוצג תוך חודשיים שלושה של עבודה לקראת שנת הלימודים הבאה ויוצג דבר מוסדר ומאורגן.

חנה פרל: לא בסמכותי להציג שום דבר כרגע, אני יכולה להביע דעה אישית אבל בוודאי לא של המשרד.

זאב אלקין: תביעי דעה כמי שמופקדת על המקצוע.

חנה פרל: אני גורם מקצועי בלבד ואין לי שום יכולת לתמרן בכישורי עבודה.

זאב אלקין: אבל לכאורה האישור, לפי החוק החדש את זאת שתצטרכי לתת אישור לכל מורה ומורה האם יש לו אפשרות ללמד מתמטיקה או לא.

חנה פרל: אני יכולה להגיד לך מה קורה בשולחני כשמגיעה בקשה לרישיון הוראה.

חנה פרל: אני מסתכלת על המקצוע ואם הוא לא מקצוע מתמטי אלא משהו שלידו, אני מבקשת את רשימת הקורסים שהמורה למד, אני מסתכלת על הרשימה ועל הציונים שלו בקורס ואם זה בהנדסה, הם לומדים מתמטיקה קצת אחרת ממה שהיינו רוצים ואז אני אומרת בסדר אבל אנא השלם קורסים כאלה וכאלה באוניברסיטה או במכללה אקדמית ואנחנו מגיעים לידי הסכם.

חנה פרל: אלה הדברים שאני יכולה לעשות כשהדברים מגיעים לשולחני ולמקרים פרטניים.

חנה פרל: אני לא יכולה כרגע להגיד לך יותר מזה.

זאב אלקין: אני פחות שואל אותך על אכיפה, כי זו שאלה לאיתי והוא הבטיח תשובות יותר מסודרות.

זאב אלקין: אני אשמח לקבל את זה בכתב, היות ואני לא בטוח שנעלה בישיבה הבאה את הנושא הזה ויכול להיות שנחזור אליו בסיכום של כל הסדרה, אז אשמח אם תעביר אלינו את התשובה שלך בכתב, איתי.

זאב אלקין: חנה, אותך אני שואל יותר על אותם כיוונים של מאגרים חדשים.

זאב אלקין: אמרתם שיש לכם תחילות חשיבה וניסיונות ובדיקות.

זאב אלקין: כשאתם מדברים על החזרה של הגמלאים, וזה לא אני אומר אלא יושבת ראש המזכירות הפדגוגית אמרה כאן לפני חודשיים, למה היא בדיוק מתכוונת, איך היא רואה את זה בגדול?

זאב אלקין: אותה שאלה להיי-טק, אמרתם שזה התחיל לעבוד ויש ניסיון מסוים.

זאב אלקין: ישב כאן יהודה וזרק כפפה שאתם מוכנים מיידית להקים קורסים להסבה או להתאמה של מורים עולים, ויושבים כאן ממשרד הקליטה.

זאב אלקין: באיזה היקפים אתם מדברים ומה אתם מתכוונים לעשות?

זאב אלקין: מה הולך לקרות?

חנה פרל: אני לא יכולה להגיד את הדברים האלה כי נאמר לי שהדברים האלה צריכים לדון בהם קצת יותר לעומק, קצת יותר ברצינות ואז להציג בפניכם את הדברים.

זאב אלקין: אנחנו נשמח לקבל חזון מסודר ומפורט.

זאב אלקין: אתם משרד החינוך, הזרוע הביצועית, ואתם חייבים לנו דיווח של תמונת מצב נוכחית.

חנה פרל: אני יכולה לדווח לגבי דברים נוכחיים כרגע ולא לגבי החזון.

חנה פרל: זה לא בסמכותי כרגע לתאר את החזון של המשרד.

זאב אלקין: זה לא מקובל עלי.

זאב אלקין: אנחנו לא קובעים למשרד על ידי מי הוא מיוצג.

זאב אלקין: לא מקובל שמגיע לכאן נציג של המשרד ואומר: לשאלה שאתם שואלים אהיה מוכן לענות עוד 3 חודשים ואני לא מוכן להתייחס אליה.

זאב אלקין: אתם יכולים להגיד שבעוד 3 חודשים תהיה תמונה הרבה יותר מעודכנת ותציגו כרגע מה שנראה לכם וזה יכול להתעדכן ואולי זה ישתנה ב-180 מעלות, זה קורה, וזה נושא הישיבה.

זאב אלקין: אתם לא יכולים לבוא ולהגיד שאין לכם מה להגיד לגבי אכיפה, לגבי מה הולכים לעשות כי תקימו את הוועדה.

זאב אלקין: לכאורה, הוועדה הזאת צריכה תוך פרק זמן מאוד קצר לסיים את עבודתה ונוכל לשמוע את הדיווח אבל להקים אותה לוקח כבר חודש וחצי ואנחנו לא יודעים מתי תהליך ההקמה הזה יסתיים.

זאב אלקין: אתם לא יכולים להגיד לנו חכו כמה חודשים טובים ואז תהיה לנו תשובה.

זאב אלקין: בעוד כמה חודשים טובים תהיה לכם תשובה יותר טובה, אבל אתם מחויבים לתת לנו תשובה כרגע.

חנה פרל: אני חוזרת שוב: כרגע אין לי שום תשובה להגיד לך.

חנה פרל: לא יכולה להגיד יותר מזה.

חנה פרל: כשידעתי לעשות את הדברים – עשיתי.

חנה פרל: כרגע אני לא יכולה לתת תשובה, מעבר לעבודה שזה דבר שצריך להיעשות יותר ברצינות מאשר תוך שבועיים או חודש של עבודה.

חנה פרל: כל המאגרים על כל הדברים שדיברת, חלקם יצאו גם מאתנו ומעבר לרעיונות האלה - -

זאב אלקין: חנה, ועדה לא תפעל בחלל ריק.

זאב אלקין: מה זה ועדה?

זאב אלקין: מומחים שחלקם מבחוץ ויכולים לחוות דעה ולזרוק רעיונות לחלל האוויר.

זאב אלקין: בסופו של דבר, הגורם הכי מרכזי בוועדה מהסוג הזה זה משרד החינוך עצמו, כי ועדות יפות היו.

זאב אלקין: הזכרתי פה ואני מחזיק את דוח ועדת בן צבי שכולו נשאר על הנייר למרות שהודיעו שמשרד החינוך מאמץ אותו וכולי.

זאב אלקין: מבחינה זאת ועדה זה לא ישועה, ואם המשרד לא נערך לקראת עבודת הוועדה הזאת עם רעיונות משלו, שיכול להיות שיתקבלו, יכול להיות שישתנו, שידחו אם תהיה ביקורת גדולה, ואז המשרד יגיד שהוא מאמץ את המלצת הוועדה ולא הולך בדרך הזאת.

זאב אלקין: אבל אם המשרד לוועדה בידיים ריקות, הוועדה לא תוביל לשום דבר.

חנה פרל: את כל אותם דברים של גיוס הפורשים לגמלאות, היי-טק, את העליה וכל מה שדיברנו, אלה הדברים שעומדים בראש הדברים שיעסקו בהם.

זאב אלקין: אבל זה בינתיים ברמת כותרות.

זאב אלקין: זה היה כבר לפני חודשיים.

חנה פרל: אבל עד שלא תהיה עבודה של אותם אנשים שיפרטו את הדברים לפרטים, אני בוודאי לא יכולה לומר יותר מזה.

חנה פרל: אני לא מוסמכת להגיד יותר מזה.

זאב אלקין: זה אומר שזה מחייב אותי לדרוש שהמנכ"לית או יושבת ראש המזכירות הפדגוגית תשב כאן.

חנה פרל: בבקשה.

זאב אלקין: לפי החוק אתם חייבים לתת תשובות.

חנה פרל: חבר הכנסת אלקין, אם צריך להזמין אותם, תזמינו אותם.

חנה פרל: אני יכולה לעשות את הכי טוב שאני יכולה לעשות.

חנה פרל: מה שאין לי סמכות לעשות, אינני יכולה לעשות.

זאב אלקין: מי הכתובת?

חנה פרל: לא יודעת.

חנה פרל: תפנו למנכ"לית של המשרד כי אחרת היו נותנים לי את הכלים לעשות את הדברים.

חנה פרל: אין לי את הכלים להגיד לך.

חנה פרל: כשהיו לי – אמרתי.

חנה פרל: כשיגיעו לתכניות לימודים ואישורי ספרים, אוכל להגיד את כל הפרטים.

חנה פרל: אני אחראית על הדברים האלה וזה החלק המקצועי של העבודה שלי ואפשר יהיה לבוא בטענות על הדברים.

חנה פרל: לגבי אותו חזון או דבר שדורש אנשים בעלי עמדה אחרת, צריך לפנות אליהם לראות את מהלך העבודה.

דוד מעגן: אני רוצה להוסיף: יש את הסוגיה של אותם בוגרי הוראה שלא נכנסים להוראה ויש הרבה שאלות סביב הנושא הזה, ונשאלו גם בוועדת דברת למה הם לא נכנסים להוראה.

דוד מעגן: בימים אלה נמצא סקר של הלשכה בשיתוף עם אגף ההכשרה על מדגם של בוגרי הכשרה להוראה משנת תשס"ג, שיבדוק גם את הנושא של כניסה או אי כניסה להוראה ויותר חשוב, חשוב לזכור שזה שבוגר נכנס להוראה מנתונים שיש בידינו, אחוזים ניכרים נושרים מהמקצוע בשנים הראשונות לאחר הכניסה.

דוד מעגן: בבדיקות שונות שעשינו בשנה שעברה כמעט 50% מכל מחזור שנכנס יוצא מהמעגל.

דוד מעגן: גם הסוגיה של הנשירה מהמקצוע נבדוק שם.

דוד מעגן: בנושא של הכשרה יש שאלות, שחלק מגיעים לשם כמסלול עוקף אוניברסיטה כדי להשיג תואר אקדמי, ואין להם שום כוונה לעסוק במקצוע.

דוד מעגן: דבר נוסף, לגבי ההיבטים השונים של מחסור במורים שאנחנו מדברים עליהם, מעבר למה שציינתי, שהפוטנציאל קיים בכל מיני מגזרים של המערכת, אנחנו מבצעים תחזיות.

דוד מעגן: במסגרת אותן תחזיות מבצעים תחזיות על מורים ועל מורים לפי מקצוע.

דוד מעגן: יש לנו תחזיות עד 2012 ובימים אלה מכינים עד 2013.

דוד מעגן: על פי מה שמסתמן, בחינוך היסודי ובחטיבה העליונה בחינוך הממלכתי, המגמה היא שמספר המורים ילך ויפחת.

זאב אלקין: לא הצורך אלא מספר המורים המוכשרים.

דוד מעגן: לגבי מספר המורים שיעמדו לרשות המערכת.

זאב אלקין: מי זה מורה שיעמוד לרשות המערכת?

דוד מעגן: זה מתבסס גם על מורים קיימים וגם על מורים עתידיים.

דוד מעגן: כמו שאני עושה תחזית אוכלוסייה - -

זאב אלקין: אבל לפי מה?

זאב אלקין: את מי הכנסת פנימה?

זאב אלקין: כל מי שמלמד מתמטיקה היום בפנים, גם אם הוא לא עומד בקריטריונים?

דוד מעגן: ברור.

דוד מעגן: אני מדבר רק על מספרים ולא על איכויות.

דוד מעגן: בענין הזה זה מתבסס על ההיצע הקיים במערכת פלוס תוספת שתיכנס במהלך השנים הקרובות - -

זאב אלקין: אבל כשאתה מדבר על תוספת אתה גוזר אותה רק מתוך אלה שעומדים בדרישות, נכון?

דוד מעגן: לא.

זאב אלקין: אז איך אתה יודע לפי מה התוספת?

דוד מעגן: לפי מגמות העבר, לפי קצב הכניסה של מורים למקצוע בשנים עברו, לפי זה אנחנו מחייצים את התחזית.

זאב אלקין: אתה אומר שלמרות ההערות של חברינו מהסתדרות המורים, משרד הקליטה יכול לחרוש את רחבי העולם - -

יעקב סבן: אני לא מסכים אתך על זה.

דוד מעגן: אני לא חושב שצריך לחרוש שום דבר, יש כאן הרבה פוטנציאל.

דוד מעגן: אני אומר שעל פי המגמות במגזר החרדי והערבי, כפי שקורה ברוב ההיבטים האחרים של המערכת, שם צפוי להיות גידול במורים למתמטיקה, ובחינוך הממלכתי יהיה פיחות מסוים במהלך השנים הבאות.

כמאל חואלד: באיזה אחוז מדובר?

דוד מעגן: אם תרצו, דיברנו באחת הפגישות הקודמות שנציג נתונים על התחזית הזאת באופן ספציפי.

זאב אלקין: נשמח אם תעביר אותם בכתב.

דוד מעגן: יובל קיבל דוח מסודר בנושא הזה.

זאב אלקין: בסדר, אבל יכול להיות שנחזור לזה כשנקיים כאן דיון עם המנכ"לית על אותו חזון.

יעקב סבן: הסטטיסטיקה הזאת לדעתי מאוד מדויקת מסיבה פשוטה: אם אמרנו שעד לפני מספר שנים לא היתה התמחות במתמטיקה לבית ספר יסודי, היום כל מורה יוצא עם תואר ותעודת הוראה, ואם זה למתמטיקה, אותו מורה לא מגיע לבית ספר יסודי.

יעקב סבן: הוא יגיע לחטיבות ביניים או לתיכון.

יעקב סבן: ואז הסטטיסטיקה שלך מראה את הכיוון של משפך הפוך.

יעקב סבן: לכן, ברגע שתהיה רפורמה והמצב יתהווה של 36 שעות לכולם והמשכורת תהיה בהתאם ובעל הבית יהיה משרד החינוך עם נספחים כאלה ואחרים, יכול להיות שהדברים ישתנו.

זאב אלקין: שאלה לדוד: את הקובץ המדובר, המפורסם של מורים עולים כבר קיבלת ממשרד החינוך?

דוד מעגן: בדקתי וגיליתי שיש לנו את הקבצים אבל הסתבר שהם עד שנת 95.

דוד מעגן: זאת אומרת, מסתבר שרוב העולים שעשו את שקילת התארים, עשו זאת בשנים 91-94 ואני עכשיו במגעים עם המשרד אם יש אפשרות לקבל לשנים האלה, אני חושב ששם אמצא את רוב הדברים.

דוד מעגן: בדקתי את זה, חלק מהמורים העולים, אותם 500 נמצאו וזה חלק קטן.

דוד מעגן: הרוב ימצאו דווקא - -

זאב אלקין: כן, אבל הם כבר מזמן הבטיחו לך להעביר את הקובץ מ-90.

זאב אלקין: הוא התקבל כבר?

דוד מעגן: עשו בזה שימוש ביחידה אחרת אצלנו אבל אני צריך להשלים - -

זאב אלקין: מ-90 עד 95 הועבר אליך?

דוד מעגן: לא.

זאב אלקין: חנה, למה לא?

זאב אלקין: אמרת שאין שום בעיה.

חנה פרל: לא אמרתי שאין בעיה.

זאב אלקין: משרד החינוך אמר בדיון לפני שבועיים, ומבחינתנו את המרכזת הראשית - -

חנה פרל: שלחו אותי.

חנה פרל: ...

זאב אלקין: ברגע ששלחו אותך זה אומר שאת המייצגת.

חנה פרל: אני שומעת ואני יכולה רק להעביר את הדברים.

איתי הדר: אנחנו נבדוק את זה.

איתי הדר: לפני יומיים נודע לי על זה שקיים הקובץ ועל כך שיש את המחסור הזה.

דוד מעגן: אנחנו נבדוק את זה ביחד.

זאב אלקין: אבל זה מצחיק.

זאב אלקין: אנחנו מטפלים בהעברת קובץ נתונים מגוף ממשלתי אחד לגוף ממשלתי אחר כבר חודש וחצי.

זאב אלקין: בדיון הראשון שהיה כאן אמר דוד שאין לו את הנתונים על המורים העולים ואין לו מאיפה לקחת.

זאב אלקין: אמר משרד החינוך וגם אמרו נוכחים בחדר שזה פשוט כי יש מחלקה במשרד החינוך שעושה שקילת תארים ולה יש את כל המידע.

זאב אלקין: שאלנו אותך כמה זמן ייקח לך להעביר את הנתונים המפולחים על העולים, אמרת: חודש, חודש וחצי.

זאב אלקין: בישיבה הקודמת, שהיתה לפני שבועיים, שאלנו איך מתקדם התהליך, אמרת שהוא עוד לא התחיל כי לא העבירו לך את הקובץ.

זאב אלקין: בינתיים, מהחודש וחצי שהיה כבר שבועיים עברו, ואז ביקשנו מחברים ממשרד החינוך לעזור לך לקבל את הקובץ ממחלקה להכרת תארים ואמרו שאין בעיה, נעביר, זה טכני בלבד.

דוד מעגן: אני מקווה שיש את אותם קבצים לשנים 90-94, לאותם 5 שנים והם נשמרו במשרד.

דוד מעגן: אנחנו נבדוק את הסוגיה ואם יש אפשרות לקבל אותם, זה ענין של יום לעשות את הבדיקה ולהשלים את המידע.

זאב אלקין: אנחנו מחכים לקבל ממך את הפילוח בעוד שבועיים, והקובץ עוד לא הגיע.

זאב אלקין: אנא מכם תזרזו את תהליך העברת הקובץ ואם בזה אתם צריכים את עזרת הכנסת, אשמח לשמש שליח אבל יש דרכים יותר יעילות.

מרק אפלבאום: הערה לנציג הסתדרות המורים: במכללות לחינוך יש מסלולים שונים להכשרת מורים.

מרק אפלבאום: יש מסלול להכשרת מורים לבית ספר יסודי והם מקבלים מספר שעות שונה, קורסים שונים, הם מקבלים תעודת הוראה מכיתות א-ו.

מרק אפלבאום: יש מסלול להכשרה לעל יסודי, מכיתה ז עד י.

מרק אפלבאום: הערה נוספת, ותקנו אותי אם אני טועה: יש לי תחושה שאנחנו עוסקים בנתונים כמותיים.

מרק אפלבאום: צריך שיהיו מורים מקצועיים למתמטיקה שיעמדו ליד הלוח.

מרק אפלבאום: יש לי תחושה שאנחנו מפספסים את הקטע של איכות אותם המורים והיום זה מדאיג אותי הרבה יותר.

מרק אפלבאום: אני לא רואה את הקטסטרופה הכמותית עכשיו אלא את הקטסטרופה בפן האיכותי.

מרק אפלבאום: אני רואה את זה בתור אדם שמכשיר מורים, נמצא בבית הספר ונמצא בשדה.

זאב אלקין: אתה מדבר על המורים החדשים שנכנסים להוראה.

מרק אפלבאום: כן, אני מדבר על הדור הבא.

יעקב סבן: אולי מהכמות תבוא האיכות.

זאב אלקין: ממה שמתואר כאן לא תהיה כמות ולא תהיה איכות.

זאב אלקין: אנחנו נעצור בשלב זה.

זאב אלקין: לגבי הנושא של המורים, נחזור לסיכום הביניים בסיכום של כל הסדרה.

זאב אלקין: אנחנו רואים בחומרה רבה מאוד את המצב הנוכחי כאשר הרוב המכריע של המורים לא עומדים בדרישות הסף המקצועיות.

זאב אלקין: אנחנו מצפים ממשרד החינוך לפתח מנגנוני אכיפה שיאפשרו לו באותם מקרים שיש מורים אלטרנטיביים לבצע את ההחלפה הזאת, וגם מצפים ממשרד החינוך לפעולה מאוד נמרצת בתקופה הקצרה לתיקון המצב על ידי גיוס מאגרים חדשים.

זאב אלקין: הוצגו פה לפחות 4 כיוונים למאגרים החדשים.

זאב אלקין: הוצג המאגר של העולים, מורים למתמטיקה בהכשרתם וגם אלה שהם עם הכשרה מתמטית אבל בלי תעודת הוראה, וכאן אנחנו מאוד נשמח לשיתוף פעולה בין משרד הקליטה והחינוך.

זאב אלקין: הוצג כאן המאגר הפוטנציאלי של אלה שפרשו לגמלאות, ועד כמה שאני מבין גם ארגוני המורים יתמכו בזה ויעזרו אם צריך.

זאב אלקין: הוצג מאגר ההיי-טק, שאני חייב להגיד שלא הבנתי איך זה בדיוק יעבוד ונשמח לשמוע את הפרטים על איזה היקפים מדברים ומה הצפי, זה נראה לי מאוד יפה לזרוק רעיון אבל אני לא רואה פה כמויות שיכולות לענות על רמת הצורך.

זאב אלקין: הוצג כאן מאגר רביעי של בוגרי מכללות, אנשים שיש להם פטור במתמטיקה וגם תעודת הוראה, לא משנה אם הם בוגרי אוניברסיטאות או מכללות וכן רוצים להיכנס למערכת - -

יעקב סבן: או שפנו לאופציה אחרת.

זאב אלקין: לא, אלה שפנו לעבודה אחרת מרצונם החופשי, כאן אין לי פתרון חוץ מפתרונות כלליים, להגדיל את משכורות המורים וכולי וזה לא על השולחן הזה, זה מטופל באפיקים אחרים.

זאב אלקין: אני מדבר לגבי המתמטיקה, אם עדין כל מי שרצה ללמד מתוך המאגרים מלמד, ואם לא ניתן לגייס אותם וכמובן במקביל, ההחמרה בתנאי האכיפה, שזה חייב ללכת ביחד כי שום דבר לא יקרה.

זאב אלקין: אלה ארבעת המאגרים שהוצגו כאן.

זאב אלקין: אנחנו נבקש בלית ברירה, ואנחנו מעירים למשרד החינוך שבא לישיבה הזאת לא מוכן לגמרי בשתי השאלות לגבי ההשקפה והחזון ואיך הוא מתכוון לעשות את זה.

זאב אלקין: אנחנו נזמין את המנכ"לית ויושבת ראש המזכירות הפדגוגית ונבקש מהם לחלוק אתנו את המידע הסודי בינתיים, כל עוד הוועדה עובדת.

זאב אלקין: כמובן שברגע שהוועדה תסיים את עבודתה, אני מבין שאנחנו כבר יכולים לקבוע כאן ישיבה בעוד 3 חודשים ולשמוע את מסקנות הוועדה, ועוד נחזור לסוגיה הזאת.

חנה פרל: ביקשת ממני נתונים של התמקצעות של בית ספר יסודי?

חנה פרל: על זה אני כן יכולה לדווח ועל החזון לא.

זאב אלקין: אבל אתם עושים את זה לא בגלל שהתעוררתם בבוקר והחלטתם.

זאב אלקין: ..

חנה פרל: יש כמה דברים: על אותו חזון של תהליך שלם של החטיבה העליונה – על זה אני לא יכולה להגיד אבל על ההתמקצעות כן יכולה להגיד.

חנה פרל: היתה פה אי הבנה שלי אותך.

זאב אלקין: נשמח לקבל את זה בכתב.

זאב אלקין: יש שאת התהליך והתהליך שממשיך להתבצע.

זאב אלקין: אם יש לך תמונה יותר עדכנית לגבי מה שקורה עם זה ובמיוחד השאלה שריתקה את הכנסת במשך יותר מחצי שנה, מה קורה עם המורים שעברו התמקצעות ולא עברו מבחן במועד א' ו-ב' ולא אחרי הפקטור שנעשה, האם הם עדין מלמדים?

זאב אלקין: אם לשאלה הזאת יש לך תשובה נשמח לקבל בכתב.

זאב אלקין: אני מזכיר לך שהתשובה היתה: אנחנו לא יודעים כי אין לנו מעקב מי מלמד ומי לא.

זאב אלקין: פה למדנו שיש מעקב, לפחות יש רשויות במדינה שיש להם את הפרטים.

זאב אלקין: אם זה לא משרד החינוך אז זה הלמ"ס.

זאב אלקין: לשאלה הזאת, שהיא מאוד חשובה, מהו המשך תהליך ההתמקצעות, כמה מורים עברו אותו מתוך סך המורים.

זאב אלקין: אנחנו גם עכשיו יודעים מי צריך לעבור אותו.

חנה פרל: אנחנו יודעים שיש כ-10,000 מורים למתמטיקה ביסודי שמלמדים.

חנה פרל: מתוכם עד תשס"ו עזבו 2400 ואני מניחה - -

זאב אלקין: יש לכם תחזית לשנים הקרובות של ההתמקצעות, כמה יעברו?

יובל וורגן: יחד עם אלה שלומדים היום בשנה א' ו-ב' זה 4100.

חנה פרל: אבל אנחנו לא יודעים כמה מהם פרשו.

זאב אלקין: אבל השאלות לגבי התמקצעות הן שתיים: איזה אחוז באים מאותם 40% שאין להם שום דבר, וכמה מתוכם באים מתוך אותם 40% שיש להם הוראה כוללת, שזה מינימום ידע מתמטי - -

חנה פרל: רובם באים מההוראה הכוללת.

זאב אלקין: זאת אומרת ש-40% שאין להם שום דבר הם בכלל לא בתהליך ההתמקצעות.

זאב אלקין: הנתונים של דוד לקחו את המורים בחינוך היסודי ואמרו: 20% יש להם התמחות במתמטיקה, 40% יש להם הוראה כוללת ולעוד 40% אין כלום.

זאב אלקין: יכול להיות שיש להם השכלה אבל בתחום שלא קשור למתמטיקה.

חנה פרל: את זה הוא לא יודע.

זאב אלקין: זה מופיע במסמכים שלנו וגם במסמך של ה-מ.מ.מ.

חנה פרל: אלה שמגיעים מגיעים להתמקצעות מגיעים מההוראה הכוללת.

זאב אלקין: אני מקריא את הנתונים של הלמ"ס:

זאב אלקין: 18% בעלי הכשרה למתמטיקה לבית ספר יסודי, 37.

זאב אלקין: 7% יש להם הכשרה בהוראה כוללת ועוד 44% יש להם הכשרה במקצוע אחר, לא במתמטיקה, והם מלמדים מתמטיקה.

זאב אלקין: לגבי ההתמקצעות שאתם עושים, למי עושים אותה, ל-44% שאין להם כלום?

חנה פרל: כל אלה שמלמדים מתמטיקה בפועל ביסודי הם אלה שעושים את ההתמקצעות.

זאב אלקין: אבל יש פילוח ל-3 קבוצות.

זאב אלקין: אני שואל איך המורים להתמקצעות מתפלחים כי בסוף יתברר שמי שעובר התמקצעות זה אולי מישהו שיש לו הכשרה במתמטיקה.

חנה פרל: לא, הם בודדים...

מרק אפלבאום: מיחידה אחת מקבלים פטור.

חנה פרל: לא, הם מקבלים פטור מהכל רק אם צריכים לעשות - -

זאב אלקין: כי עוד מעט יתברר שאתם עושים התמקצעות לא למי שצריך.

לאה שפירו: יש כאלה שיעשו התמחות למתמטיקה במכללה להכשרת מורים.

זאב אלקין: הם בתוך ה-18%.

לאה שפירו: שכוללים גם את אלה שעברו התמקצעות?

זאב אלקין: לא.

זאב אלקין: 18% זה אנשים שיש להם תעודה מאוניברסיטה או ממכללה עם התמחות בהוראת מתמטיקה.

זאב אלקין: 37% הם אלה שיש להם הוראה כוללת.

זאב אלקין: הדברים פורסמו במסמך ה-מ.מ.מ באתר הכנסת ואפשר למצוא את זה.

לאה שפירו: ואיפה ההתמקצעות בחישובים כאן?

זאב אלקין: לכאורה, על פניו, לפי ההיגיון הבריא, היא היתה צריכה לתת מענה ל-44% שאין להם שום דבר ול-37% שיש להם הוראה כוללת, שכללה לפעמים 5 שעות שבועיות של מתמטיקה וזהו זה.

זאב אלקין: לשם היתה צריכה להיות מכוונת ההתמקצעות.

חנה פרל: לשם היא מכוונת.

חנה פרל: אני אומרת שמבין אלה שניגשים למבחני ההסמכה יש גם כאלה שיש להם B.ed.

חנה פרל: הם מקבלים פטור מהלימודים בהתמקצעות אבל הם רשאים לגשת למבחן ההסמכה הזה, פרט לאיזו מודולה - -

זאב אלקין: אני מבקש לדעת מתוך סך המורים שעברו ויעברו, איך זה מתפלח בין 3 קבוצות.

זאב אלקין: מה קרה עם אותם 25%, אלה שלא עברו את המבחן אחרי שני מועדים ואחרי העלאת ציונים כלפי מעלה, האם הם עדין מלמדים.

זאב אלקין: היות ולמדנו עכשיו שאפשר לעקוב מי מלמד ומי לא, אנחנו רוצים לדעת תשובה לחידה הזאת.

יעקב סבן: יותר קל לדעת בחטיבות וביסודי.

יעקב סבן: בעיקר ביסודי.

זאב אלקין: אבל התמקצעות עוברים בעיקר ביסודי.

זאב אלקין: אני מודה לכולם.

זאב אלקין: הישיבה נעולה.